周文璞
送蜀客
都市今重到，文园更倦游。
依依返穷峡，得得上归舟。
往事深能忆，沈疴久合瘳。
行经古祠庙，应酹旧山丘。
梁甫遗馨在，降笺杀气浮。
白衣犹肯出，黄里不包羞。
一听巴人曲，多贻汉玺忧。
花蒙尘漠漠，苑抱水悠悠。
蠢尔狂童辈，俱为灭族囚。
坤维元自正，栈阁未应修。
管乐谁能并，卿云亦可俦。
时哉著俦杌，聊以畔牢愁。
硉矹重开险，销沉万垒秋。
堂留石室画，歌尚竹枝讴。
寒蚻催逋客，啼鹃识故侯。
屈沱尝角黍，岷岭看牵牛。
从此多谈晏，逢谁共劝酬。
近前持砚削，成列抱箜篌。
近岁安枢相，宣威在益州。
君归如访谒，朝论必咨诹。
列圣方垂统，群公亦好修。
焚烧已郿坞，诛殛到讙兜。
虎豹参差束，魑{内虚外鬼}次第投。
衣冠通海峤，干羽格蛮陬。
江寇何劳服，淮田亦粗收。
旌旃仍使传，炮烙任兜鍪。
玄象摧天狗，昌陵控玉虬。
嗟嗟几上肉，断断幄中筹。
贡锦资藩辅，缄辞告帝谋。
声名与勋烈，应逐汉江流。